Porilainen

Porilainen on suomalainen grilliruoka, joka yleensä koostuu kahdesta paahtoleivästä ja niiden välissä olevasta noin senttimetrin paksuisesta palasta sipulimakkaraa. Nykyisin kyseistä makkaraa valmistetaan nimellä Metsästäjä. Sipulimakkaran ja leivän lisäksi porilaisessa on raakaa sipulia hakkeena tai renkaina, kurkkusalaattia, sinappia ja ketsuppia. Aidon porilaisen tunnistaa oikeasta leivästä sekä tietynlaisesta makkarasta.

Historia 
Porilaisen keksivät Helsingin yliopiston Satakuntalaisen Osakunnan opiskelijat 1950-luvulla. Sitä varten Porissa toimineessa Satakunnan osuusteurastamossa kehitettiin oma makkara, joka sai nimekseen Metsästäjä. Satakuntalainen Osakunta aloitti myöhemmin porilaisten myymisen Kolmen sepän patsaan läheisyydessä sijainneella grillillään.

Alkuperäiseen porilaiseen tuli kahden paahdetun vehnäleivän väliin noin senttimetrin paksuinen siivu Metsästäjä-makkaraa. Mausteena oli sipulihaketta, kurkkusalaattia, sinappia ja ketsuppia. Aitoon porilaiseen ei kuulu esimerkiksi kananmunaa, juustoa tai majoneesia.

Nykyisin porilainen yhdistetään erityisesti Porin kaupunkiin. Sitä pidetään eräänlaisena paikkakunnan perinneruokana. Porin seudulla on myös muita samankaltaisia grilliruokia. Reposaaressa porilainen tehdään silakkapihvistä ja Ulvilassa lauantaimakkarasta.

Resepti 
Aidon porilaisen ohje:
 kaksi paahtoleipää
 noin yhden senttimetrin siivu Metsästäjä-makkaraa (valmistajana porilainen Liha-Pekka)
 sipulia (hakkeena tai renkaina)
 kurkkusalaattia
 sinappia
 ketsuppia

Lähteet 

Grilliruoka
Pikaruoka
Suomalainen keittiö
Pori